《乡举同年会集武学得请字》
明代·程敏政

昔在京闱士，名录亦焕炳。偻指十六年，散居星耿耿。

离合苦不常，相顾惜萍梗。薄言酒一卮，温此旧盟冷。

武庠国东隅，良会惜幽屏。矧当履长节，君子受初景。

居然杂遝来，曾靡费招请。乃知同袍人，不啻共庐井。

笑谈既款浃，丰度益修整。辴然觥筹交，纷彼丝竹骋。

浮生大块中，取乐几俄顷。天寒白日速，华烛坐堪秉。

明明尊俎间，我愿事箴警。学哉加进修，仕者效忠鲠。

务令吾榜人，一一尽苕颖。松节坚平生，蔗味期晚景。

犬马齿最卑，窃禄秘书省。悠悠附骥心，阳春愧歌郢。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。